b'\n_START_ARTICLE_\nBarnas dag\n_START_PARAGRAPH_\nBarnas dag er i Norge sm\xc3\xa5 og store tilstelninger der en arrangerer leker og underholdning for barn. Arrang\xc3\xb8rene kan samtidig rette oppmerksomheten mot barns behov og samle inn penger til tiltak for barn. Slike temadager arrangeres gjerne med frivillig innsats og st\xc3\xb8tte fra lokalt  forenings- og n\xc3\xa6ringsliv._NEWLINE_Betegnelsen Barnas dag kan ogs\xc3\xa5 brukes om Den internasjonale barnedagen. Det er en FN-dag som blir markert p\xc3\xa5 ulike datoer i flere land til minne om FNs konvensjon om barns rettigheter som ble underskrevet 20. november 1989._NEWLINE_Ogs\xc3\xa5 den norske grunnlovsdagen 17. mai feires som en \xc2\xabbarnas dag\xc2\xbb med barnetog og andre aktiviteter rettet mot barn.\n_START_SECTION_\nBarnehjelpsdagen i Norge\n_START_PARAGRAPH_\nBarnehjelpsdagen ble arrangert flere steder i Norge fra begynnelsen av 1900-tallet. Dagen ble gjerne markert omkring 7. juni med karnevalsopptog og korpsmusikk. Noen steder ble det ogs\xc3\xa5 laget egne humoraviser i anledning dagen. Innsamlede midler kunne g\xc3\xa5 til barnehjem, feriekoloniopphold og andre tiltak for stedets barn og unge._NEWLINE_Tilsvarende tilstelninger har siden ofte blitt kalt Barnas dag. De har blitt arrangert av sanitetsforeninger, idrettslag og andre lokale foreninger og initiativtakere, for eksempel som Barnas dag i Porsgrunn som begynte i 1946.\n_START_SECTION_\nDen internasjonale barnedagen\n_START_PARAGRAPH_\nAllerede i 1953 oppfordret FN medlemslandene \xc3\xa5 begynne med en barnedag. Da barnerettighetserkl\xc3\xa6ringen ble undertegnet 1989, ble 20. november Den internasjonale barnedagen. FN lar imidlertid landene selv velge datoer, og i Norge markeres dagen f\xc3\xb8rste mandag i oktober, mens for eksempel \xd0\x9c\xd0\xb5\xd0\xb6\xd0\xb4\xd1\x83\xd0\xbd\xd0\xb0\xd1\x80\xd0\xbe\xd0\xb4\xd0\xbd\xd1\x8b\xd0\xb9 \xd0\xb4\xd0\xb5\xd0\xbd\xd1\x8c \xd0\xb7\xd0\xb0\xd1\x89\xd0\xb8\xd1\x82\xd1\x8b \xd0\xb4\xd0\xb5\xd1\x82\xd0\xb5\xd0\xb9 i Russland feires 1. juni._NEWLINE_Det er i tillegg en rekke nasjonale merke- og kampdager da barns behov st\xc3\xa5r i fokus. Dagene markeres p\xc3\xa5 litt ulike m\xc3\xa5ter og datoer.\n_START_SECTION_\nAnnet\n_START_PARAGRAPH_\nBarnedagen eller barnamesse (Innocentum festum martyris) var i eldre tid en kirkelig minnedag for barna i Betlehem som kong Herodes drepte if\xc3\xb8lge Bibelen. Den ble feiret 28. desember og var merkedag p\xc3\xa5 primstaven.'